## Návrh

## OPATRENIE

**Ministerstva financií Slovenskej republiky**

**z ... 2013**

**č. MF/17616/2013-74,**

**ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky, termíny, miesto ukladania a rozsah údajov určených z účtovnej závierky na zverejnenie pre účtovné jednotky účtujúce v sústave podvojného účtovníctva, ktoré nie sú založené alebo zriadené na účel podnikania**

 Ministerstvo financií Slovenskej republiky podľa § 4 ods. 2 zákona č. 431/2002 Z. z. o účtovníctve v znení neskorších predpisov (ďalej len „zákon“) ustanovuje:

**§ 1**

(1) Týmto opatrením sa ustanovuje vzor účtovnej závierky pre účtovné jednotky, v ktorých sa účtuje podľa osobitného predpisu.[[1]](#footnote-2))

(2) Vzor účtovnej závierky a vysvetlivky na jej vyplňovanie sú uvedené v prílohe.

(3) Ak pre niektoré časti poznámok účtovná jednotka nemá obsahovú náplň, príslušné informácie sa neuvádzajú.

(4) Údaje z účtovnej závierky sa zverejňujú v plnom rozsahu.

**§ 2**

(1) Účtovná závierka účtovnej jednotky, na ktorú sa vzťahuje toto opatrenie, sa uloží v registri účtovných závierok, ak má účtovná jednotka povinnosť

a) predkladať daňové priznanie podľa osobitného predpisu,[[2]](#footnote-3))

b) overenia účtovnej závierky audítorom podľa § 19 ods. 4 zákona alebo podľa osobitného predpisu[[3]](#footnote-4)) alebo

c) ukladať účtovnú závierku podľa osobitného predpisu.[[4]](#footnote-5))

(2) Účtovná jednotka, ktorá je subjektom verejnej správy, ukladá účtovnú závierku do registra účtovných závierok prostredníctvom systému štátnej pokladnice.[[5]](#footnote-6))

**§ 3**

**Prechodné ustanovenie k úpravám účinným od 1. januára 2014**

Podľa ustanovení účinných od 1. januára 2014 sa postupuje po prvýkrát pri zostavovaní účtovnej závierky, ktorá sa zostavuje k 31. decembru 2013 a neskôr.

**§ 4**

**Záverečné ustanovenie**

 Zrušuje sa opatrenie Ministerstva financií Slovenskej republiky z 28. novembra 2007 č. MF/25682/2007-74, ktorým sa ustanovujú účtovné výkazy a rozsah údajov určených z účtovnej závierky na zverejnenie pre účtovné jednotky, ktoré nie sú založené alebo zriadené na účel podnikania (oznámenie č. 600/2007 Z. z.) v znení opatrenia z 27. novembra 2008 č. MF/24485/2008-74 (oznámenie č. 500/2008 Z. z.), opatrenia z 3. decembra 2009 č. MF/25238/2009-74 (oznámenie č. 526/2009 Z. z.), opatrenia z 20. októbra 2011 č. MF/24033/2011-74 (oznámenie č. 365/2011 Z. z.) a opatrenia zo 14. novembra 2012 č. MF/22603/2012-74 (oznámenie č. 367/2012 Z. z.) .

**Čl. II**

Toto opatrenie nadobúda účinnosť 1. januára 2014.

 Peter Kažimír

 podpredseda vlády a minister financií

1. ) Opatrenie Ministerstva financií Slovenskej republiky z o 14. novembra 2007 č. MF/24342/2007-74, ktorým sa ustanovujú podrobnosti o postupoch účtovania a účtovej osnovy pre účtovné jednotky, ktoré nie sú založené alebo zriadené na účel podnikania v znení neskorších predpisov (oznámenie č. 601/2007 Z. z.). [↑](#footnote-ref-2)
2. ) § 41 ods. 1 zákona č. 595/2003 Z. z. o dani z príjmov v znení zákona č. 548/2010 Z. z., § 15 zákona č. 563/2009 Z. z. o správe daní (daňový poriadok) a o zmene a doplnení niektorých zákonov. [↑](#footnote-ref-3)
3. ) Napríklad § 24 ods. 2 zákona č. 147/1997 Z. z. o neinvestičných fondov a o doplnení zákona Národnej rady Slovenskej republiky č. 207/1996 Z. z. v znení zákona č. 445/2008 Z. z., § 33 ods. 3 zákona č. 213/1997 Z. z. o neziskových organizáciách poskytujúcich všeobecne prospešné služby v znení zákona č. 445/2008 Z. z. [↑](#footnote-ref-4)
4. ) Napríklad § 25 zákona č. 147/1997 Z. z. v znení zákona č. .../2013 Z. z., § 34 zákona č. 213/1997 Z. z. v znení zákona č. .../2013 Z. z., § 35 zákona č. 34/2002 Z. z. v znení zákona č. .../2013 Z. z. [↑](#footnote-ref-5)
5. ) § 23b ods. 2 zákona č. 431/2002 Z. z. o účtovníctve v znení neskorších predpisov. [↑](#footnote-ref-6)